Megtartották az ökumenikus imahetet Hévízen
Együtt szolgáltak a történelmi felekezetek lelkészei és papjai az ökumenikus imahét hévízi alkalmán. Mint a házigazda Péntekné Vizkelety Márta református lelkipásztor kiemelte: ezzel felmutatták, hogy híveikkel együtt mindannyian Jézus Krisztus követői.
Az idei tematikát a Közel-keleti Egyházak Tanácsa állította össze, a középpontba pedig az újszülött Királyhoz látogató bölcsek története került Máté evangéliumából. Elhangzott: "függesszük tekintetünket ama napkeleten megpillantott csillagra, és engedjük, hogy bennünket is vezessen".   - Mindez arra hívja fel a figyelmünket, hogy nem vagyunk egyedül hagyva a világban, hiszen Isten több mint kétezer évvel ezelőtt megmentőt, szabadítót, megváltót küldött nekünk - fogalmazott Péntekné Vizkelety Márta.    - Jézus Krisztusban nekünk üdvösségünk, segítségünk és reménységünk van.   A lelkész szerint a járvány éveiben különösen fontos a szívünkbe fogadni ezt az üzenetet, hiszen Jézus Krisztus "ma is itt van velünk, hogy támaszunk legyen". Solymos András diakónus arról beszélt: nem tudni még, milyen év vár ránk, de idén is fontos, hogy bízzunk Krisztusban, hiszen ő a mi Urunk.   - Az egységre való törekvés mindig fontos, és úgy látom, ahogy telnek-múlnak az évek, egyre inkább az lesz - szögezte le Solymos András. - Ahogy fogy az emberekből a hit, és egyre inkább a sötétség terjed a világban, lényeges, hogy mi keresztények összefogjunk.   Honthegyi Zsolt evangélikus lelkész kiemelte: az idei imahét üzenete az, hogy tekintetünket Krisztusra mint a világ világosságára és vezérlő csillagára kell vetnünk.    - A tematika másik nagyon fontos eleme, hogy az üldözött keresztyénekért való imádság is megjelenik " szögezte le ", hiszen olyan környezetből jött az idei összeállítás, ahol ez mindennapi jelenség.